CELEX: 
Language: el
Date: 2021-06-17 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα πρότυπα για τα σημεία επαναφόρτισης ηλεκτρικών λεωφορείων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 8 της οδηγίας 2014/94/ΕΕ
                  1
                εξουσιοδοτεί την Ευρωπαϊκή Επιτροπή να εκδίδει κατ’ εξουσιοδότηση πράξεις για τη συμπλήρωση ή την επικαιροποίηση των τεχνικών προδιαγραφών για τις υποδομές εναλλακτικών καυσίμων που αναφέρονται στα άρθρα 4, 5 και 6 του παραρτήματος ΙΙ της οδηγίας.
            
            
               Οι κατ’ εξουσιοδότηση πράξεις είναι αναγκαίες για να απαιτείται η συμμόρφωση των υποδομών που πρόκειται να αναπτυχθούν ή να ανανεωθούν με τις τεχνικές προδιαγραφές των ευρωπαϊκών προτύπων (EN) που πρόκειται να διαμορφωθούν, με την επιφύλαξη του κανονισμού (ΕΕ) αριθ. 1025/2012, σε περιπτώσεις στις οποίες οι ευρωπαϊκοί οργανισμοί τυποποίησης (ΕΟΤ) έχουν συστήσει μόνο μία τεχνική λύση με τεχνικές προδιαγραφές κατά τα οριζόμενα σε σχετικό ευρωπαϊκό πρότυπο.
            
            
               Προκειμένου να εφαρμοστεί η οδηγία 2014/94/ΕΕ, και σύμφωνα με το άρθρο 10 παράγραφος 1 του κανονισμού (ΕΕ) αριθ. 1025/2012, η Επιτροπή υπέβαλε αίτημα
                  2
                (M533) στην Ευρωπαϊκή Επιτροπή Τυποποίησης (CEN) και στην Ευρωπαϊκή Επιτροπή Ηλεκτροτεχνικής Τυποποίησης (CENELEC) για την ανάπτυξη και την έκδοση κατάλληλων ευρωπαϊκών προτύπων ή την τροποποίηση υφιστάμενων προτύπων, με τη θέσπιση τεχνικών προδιαγραφών διαλειτουργικότητας με ενιαία λύση, κατά περίπτωση, βάσει διεθνών προτύπων για τις υποδομές εναλλακτικών καυσίμων.
            
            
               Τα πρότυπα που θα αναπτυχθούν από τις CEN/CENELEC βάσει του αιτήματος M/533 αφορούν τις τεχνικές προδιαγραφές για τις υποδομές εναλλακτικών καυσίμων που αναφέρονται στην οδηγία 2014/94/ΕΕ. Οι προδιαγραφές αυτές αναφέρονται στο άρθρο 4 παράγραφος 14 και στα σημεία 1.3, 1.4, 1.5, 1.6 και 1.8 του παραρτήματος ΙΙ – παροχή ηλεκτρικής ενέργειας για οδικές και θαλάσσιες μεταφορές και εσωτερική ναυσιπλοΐα· στο άρθρο 5 παράγραφος 3 και στο σημείο 2 του παραρτήματος ΙΙ – εφοδιασμός με υδρογόνο για οδικές μεταφορές· και στο άρθρο 6 παράγραφος 11 και στο σημείο 3 του παραρτήματος ΙΙ – εφοδιασμός με φυσικό αέριο, συμπεριλαμβανομένου του βιομεθανίου, για οδικές και θαλάσσιες μεταφορές και εσωτερική ναυσιπλοΐα.
            
            
               Μετά την έγκριση των σχετικών προτύπων από τη CEN/CENELEC βάσει του αιτήματος M/533, η Επιτροπή εξέδωσε, στις 13 Αυγούστου 2019, τον κατ’ εξουσιοδότηση κανονισμό (ΕΕ) 2019/1745 της Επιτροπής για τη συμπλήρωση και την τροποποίηση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα σημεία επαναφόρτισης μηχανοκίνητων οχημάτων της κατηγορίας L, την από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας, τον εφοδιασμό με υδρογόνο για οδικές μεταφορές και με φυσικό αέριο για οδικές και πλωτές μεταφορές, και για την κατάργηση του κατ’ εξουσιοδότηση κανονισμού (ΕΕ) 2018/674.
            
            
               Ο παρών κατ’ εξουσιοδότηση κανονισμός της Επιτροπής συμπληρώνει τις τεχνικές προδιαγραφές για τα σημεία επαναφόρτισης ηλεκτρικών λεωφορείων που αναφέρονται στο σημείο 1.6 του παραρτήματος II της οδηγίας 2014/94/ΕΕ. 
            
            
               Είναι αναγκαίο να θεσπιστούν κοινά πρότυπα για τα σημεία επαναφόρτισης ηλεκτρικών λεωφορείων για να αρθούν οι τεχνικοί και κανονιστικοί φραγμοί σε ολόκληρη την ΕΕ, με αποτέλεσμα να διευκολυνθεί η ανάπτυξη ενιαίας αγοράς ώστε να δημιουργηθούν οι κατάλληλες συνθήκες για τους παράγοντες της αγοράς και να διασφαλιστεί η ομαλή εφαρμογή της αναθεωρημένης οδηγίας για τα καθαρά οχήματα, η οποία θέτει ελάχιστους εθνικούς στόχους για τις δημόσιες προμήθειες καθαρών λεωφορείων, συμπεριλαμβανομένου ενός επιμέρους στόχου για τις προμήθειες λεωφορείων μηδενικών εκπομπών
                  3
               .
            
            
               Η οδηγία προβλέπει μεταβατική περίοδο τουλάχιστον 24 μηνών προτού οι σχετικές τεχνικές προδιαγραφές ή οι τροποποιημένες εκδόσεις τους γίνουν δεσμευτικές για την υποδομή η οποία πρόκειται να αναπτυχθεί ή να ανανεωθεί.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Πραγματοποιήθηκαν διαβουλεύσεις με τους εμπειρογνώμονες των κρατών μελών μέσω του φόρουμ για τις βιώσιμες μεταφορές σχετικά με τα πρότυπα για τις υποδομές εναλλακτικών καυσίμων, καθώς και με τα μέλη της Επιτροπής Υποδομών Εναλλακτικών Καυσίμων, που παρείχαν συμβουλές σχετικά με τα ευρωπαϊκά πρότυπα που αποτελούν το αντικείμενο του παρόντος σχεδίου κατ’ εξουσιοδότηση κανονισμού της Επιτροπής.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο παρών κατ’ εξουσιοδότηση κανονισμός της Επιτροπής συμπληρώνει την οδηγία 2014/94/ΕΕ σύμφωνα με το άρθρο 4 παράγραφος 14 της εν λόγω οδηγίας.
            
            
               Για τον καθορισμό τεχνικών προτύπων σε επίπεδο ΕΕ είναι αναγκαίο να εκδοθεί κανονισμός, δεδομένου ότι δεν απαιτεί εθνικά μέτρα μεταφοράς και διασφαλίζει την έγκαιρη εναρμόνιση και την ταχεία εφαρμογή των προτύπων στα κράτη μέλη.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 17.6.2021
            
            
               για τη συμπλήρωση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα πρότυπα για τα σημεία επαναφόρτισης ηλεκτρικών λεωφορείων 
               
            
               (Κείμενο που παρουσιάζει ενδιαφέρον για τον ΕΟΧ)
            
         
         
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων
                  4
               , και ιδίως το άρθρο 4 παράγραφος 14,
            
            
               Εκτιμώντας τα ακόλουθα:
            
            
               (1)Η οδηγία 2014/94/ΕΕ ορίζει ότι οι τεχνικές προδιαγραφές για τη διαλειτουργικότητα των σημείων επαναφόρτισης και ανεφοδιασμού θα πρέπει να καθορίζονται σε ευρωπαϊκά ή διεθνή πρότυπα. Για τα πρότυπα που δεν έχουν ακόμη εκδοθεί, η τυποποίηση θα πρέπει να βασίζεται σε υπό διαμόρφωση πρότυπα.
            
            
               (2)Σύμφωνα με το άρθρο 10 παράγραφος 1 του κανονισμού αριθ. 1025/2012 του Ευρωπαϊκού Κοινοβουλίου και του Συμβουλίου
                  5
               , η Επιτροπή υπέβαλε αίτημα
                  6
                στην Ευρωπαϊκή Επιτροπή Τυποποίησης (CEN) και στην Ευρωπαϊκή Επιτροπή Ηλεκτροτεχνικής Τυποποίησης (CENELEC) για την ανάπτυξη και την έκδοση κατάλληλων ευρωπαϊκών προτύπων ή την τυποποίηση υφιστάμενων προτύπων σχετικά με την παροχή ηλεκτρικής ενέργειας για οδικές και θαλάσσιες μεταφορές και εσωτερική ναυσιπλοΐα, τον εφοδιασμό με υδρογόνο για οδικές μεταφορές και τον εφοδιασμό με φυσικό αέριο, συμπεριλαμβανομένου του βιομεθανίου, για οδικές και θαλάσσιες μεταφορές και εσωτερική ναυσιπλοΐα.
            
            
               (3)Μετά την υλοποίηση του αιτήματος M/533 της Επιτροπής, η CEN και η Cenelec ανέπτυξαν τα πρότυπα που περιέχουν τις τεχνικές προδιαγραφές για τα σημεία επαναφόρτισης ηλεκτρικών λεωφορείων που αναφέρονται στο σημείο 1.6 του παραρτήματος II της οδηγίας 2014/94/ΕΕ. 
            
            
               (4)Η CEN και η Cenelec ενημέρωσαν την Επιτροπή ότι οι συνδετήρες τύπου 2, όπως περιγράφονται στο πρότυπο EN 62196-2, είναι ο καταλληλότερος τύπος για σημεία επαναφόρτισης κανονικής και υψηλής ισχύος εναλλασσόμενου ρεύματος (AC) για ηλεκτρικά λεωφορεία.
            
            
               (5)Η CEN και η Cenelec ενημέρωσαν την Επιτροπή ότι οι συνδετήρες του συστήματος φόρτισης «Combo2» με συνδυασμό, όπως περιγράφονται στο πρότυπο EN 62196-3, θα πρέπει να χρησιμοποιούνται για σημεία επαναφόρτισης κανονικής και υψηλής ισχύος συνεχούς ρεύματος (DC) για ηλεκτρικά λεωφορεία.
            
            
               (6)Η CEN και η Cenelec ενημέρωσαν την Επιτροπή ότι θα πρέπει να εφαρμοστεί το πρότυπο EN 50696 για αυτοματοποιημένες διατάξεις με διεπαφή επαφής για την αγώγιμη επαναφόρτιση ηλεκτρικών λεωφορείων σε λειτουργία 4, σύμφωνα με το πρότυπο EN 61851-23-1, προκειμένου να διασφαλιστεί η διαλειτουργικότητα. Το πρότυπο αυτό, όπως και τα προαναφερθέντα πρότυπα, θα διαδραματίσουν καίριο ρόλο στην ανάπτυξη των ηλεκτρικών λεωφορείων στις πόλεις.
            
            
               (7)Σύμφωνα με την οδηγία (ΕΕ) 2019/1161 του Ευρωπαϊκού Κοινοβουλίου και του Συμβουλίου
                  7
               , οι ελάχιστοι εθνικοί στόχοι των δημόσιων προμηθειών που προορίζονται αποκλειστικά για λεωφορεία μηδενικών εκπομπών ανέρχονται σε ποσοστό έως 22,5 % για την περίοδο 2021-2025 και έως 32,5 % για την περίοδο 2026-2030. Καθώς όλο και περισσότερες αρχές και φορείς εκμετάλλευσης δημόσιων μεταφορών στρέφονται στη χρήση λεωφορείων μηδενικών εκπομπών προκειμένου να επιτευχθούν αυτοί οι στόχοι, καθίσταται επιτακτική η πλήρης διαλειτουργικότητα των υποδομών οχημάτων και επαναφόρτισης.
            
            
               (8)Θα πρέπει να διασφαλιστεί η διαλειτουργικότητα των διαφόρων τύπων επαναφόρτισης ηλεκτρικών λεωφορείων, ώστε να δημιουργηθούν ισότιμοι όροι ανταγωνισμού για τους κατασκευαστές και τους φορείς εκμετάλλευσης και να καταστούν δυνατές οι οικονομίες κλίμακας, ενώ παράλληλα θα διασφαλίζεται το άνοιγμα σε τεχνολογικές λύσεις. Η διαλειτουργικότητα αναμένεται να ενισχύσει περαιτέρω τη χρήση της έξυπνης φόρτισης, συμπεριλαμβανομένων των υπηρεσιών οχήματος προς δίκτυο. 
            
            
               (9)Οι εμπειρογνώμονες των κρατών μελών, των οποίων ζητήθηκε η γνώμη μέσω της Επιτροπής Υποδομών Εναλλακτικών Καυσίμων, καθώς και οι ακόλουθοι των κρατών μελών για τις μεταφορές παρείχαν τις συμβουλές τους σχετικά με τα ευρωπαϊκά πρότυπα και τις τεχνικές προδιαγραφές που αποτελούν αντικείμενο της παρούσας κατ’ εξουσιοδότηση πράξης.
            
            
               (10)Η Επιτροπή θα πρέπει να συμπληρώσει αναλόγως το σημείο 1.6 του παραρτήματος II της οδηγίας 2014/94/ΕΕ με τις παραπομπές στα ευρωπαϊκά πρότυπα και στις τεχνικές προδιαγραφές που ανέπτυξαν η CEN και η Cenelec.
            
            
               (11)Όταν πρόκειται να εφαρμοστούν με κατ’ εξουσιοδότηση πράξεις οι νέες τεχνικές προδιαγραφές του παραρτήματος II της οδηγίας 2014/94/ΕΕ, θα πρέπει να ισχύσει μεταβατική περίοδος 24 μηνών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
            
               Τα σημεία επαναφόρτισης ηλεκτρικών λεωφορείων που αναφέρονται στο σημείο 1.6 του παραρτήματος II της οδηγίας 2014/94/ΕΕ είναι εξοπλισμένα, για σκοπούς διαλειτουργικότητας, ως εξής:
            
            
               –τα σημεία επαναφόρτισης κανονικής και υψηλής ισχύος εναλλασσόμενου ρεύματος (AC) για ηλεκτρικά λεωφορεία είναι εξοπλισμένα τουλάχιστον με συνδετήρες τύπου 2, όπως περιγράφονται στο πρότυπο EN 62196-2·
            
         
         
            
               –τα σημεία επαναφόρτισης κανονικής και υψηλής ισχύος συνεχούς ρεύματος (DC) για ηλεκτρικά λεωφορεία είναι εξοπλισμένα τουλάχιστον με συνδετήρες του συστήματος φόρτισης «Combo 2» με συνδυασμό, όπως περιγράφονται στο πρότυπο EN 62196-3·
            
            
               –η αυτοματοποιημένη διάταξη με διεπαφή επαφής για την αγώγιμη επαναφόρτιση ηλεκτρικών λεωφορείων σε λειτουργία 4, σύμφωνα με το πρότυπο EN 61851-23-1, όσον αφορά την αυτοματοποιημένη διάταξη σύνδεσης (ACD) που τοποθετείται στην υποδομή (παντογράφος), την αυτοματοποιημένη διάταξη σύνδεσης που τοποθετείται στην οροφή του οχήματος, την αυτοματοποιημένη διάταξη σύνδεσης που τοποθετείται κάτω από το όχημα και την αυτοματοποιημένη διάταξη σύνδεσης που τοποθετείται στην υποδομή και συνδέεται στην πλευρά ή στην οροφή του οχήματος, είναι εξοπλισμένη με μηχανικές και ηλεκτρικές διεπαφές, όπως ορίζεται στο πρότυπο EN 50696.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από [Υπηρεσία Εκδόσεων: να προστεθεί η ημερομηνία, 24 μήνες μετά την έναρξη ισχύος].
            
            
               Ο παρών κανονισμός εφαρμόζεται μόνο στα σημεία φόρτισης ηλεκτρικών λεωφορείων που εγκαθίστανται μετά την ημερομηνία εφαρμογής του παρόντος κανονισμού.
            
            
               Ο κανονισμός δεν εφαρμόζεται στις υποδομές επαναφόρτισης για εναέρια καλώδια τρόλεϊ (αλυσοειδείς). 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 17.6.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                  
                        Οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (Κείμενο που παρουσιάζει ενδιαφέρον για τον ΕΟΧ).
                  
               
               
                  
                     (2)
                  
                  
                        M/533 Εκτελεστική απόφαση C(2015) 1330 final της Επιτροπής, της 12ης Μαρτίου 2015, σχετικά με αίτημα τυποποίησης που απευθυνόταν προς τους ευρωπαϊκούς οργανισμούς τυποποίησης, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, για την κατάρτιση ευρωπαϊκών προτύπων για υποδομές εναλλακτικών καυσίμων.
                  
               
               
                  
                     (3)
                  
                        Οδηγία (ΕΕ) 2019/1161 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την τροποποίηση της οδηγίας 2009/33/ΕΚ σχετικά με την προώθηση καθαρών και ενεργειακώς αποδοτικών οχημάτων οδικών μεταφορών (Κείμενο που παρουσιάζει ενδιαφέρον για τον ΕΟΧ).
               
               
                  
                     (4)
                  
                        ΕΕ L 307 της 28.10.2014, σ. 1. 
               
               
                  
                     (5)
                  
                        Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
               
               
                  
                     (6)
                  
                        M/533 Εκτελεστική απόφαση C(2015) 1330 final της Επιτροπής, της 12ης Μαρτίου 2015, σχετικά με αίτημα τυποποίησης που απευθυνόταν προς τους ευρωπαϊκούς οργανισμούς τυποποίησης, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, για την κατάρτιση ευρωπαϊκών προτύπων για υποδομές εναλλακτικών καυσίμων.
               
               
                  
                     (7)
                  
                        Οδηγία (ΕΕ) 2019/1161 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την τροποποίηση της οδηγίας 2009/33/ΕΚ σχετικά με την προώθηση καθαρών και ενεργειακώς αποδοτικών οχημάτων οδικών μεταφορών (ΕΕ L 188 της 12.7.2019, σ. 116).